SL Uradni list Evropske unije C 468/10

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2014/C 468/03)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek za spremembo.

ZAHTEVEK ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

ZAHTEVEK ZA SPREMEMBO V SKLADU S ČLENOM 9

„MAÇÃ DE ALCOBAÇA“

Št. ES: PT-PGI-0117-0261-7.12.2011

ZGO ( X ) ZOP ( )

1. Postavka v specifikaciji proizvoda, na katero se sprememba nanaša

—

☐

—

☒

—

☒

—

☐

—

☐

—

☐

—

☒

—

☐

—

☐

2. Vrsta spremembe

—

☐

—

☒

—

☐

—

☐

3. Spremembe

3.1 Opis proizvoda

Seznam skupin sort jabolk, ki jih zajema ZGO, je bil spremenjen in zdaj vključuje skupino Pink, katere sadeži imajo pri opisanih lastnostih tal in podnebnih razmerah značilnosti, določene za jabolka „Maçã de Alcobaça“.

Kot pri drugih skupinah sort, zajetih v specifikaciji, imajo jabolka skupine Pink, ki se gojijo na opredeljenem geografskem območju, posebne značilnosti (sladko-kisla aroma in okus), zaradi česar se razlikujejo od drugih jabolk.

Zaradi tega ravnovesja imajo jabolka „Maçã de Alcobaça“, vključno z jabolki skupine Pink, večjo svežost in so sočnejša. K temu prispevajo posebne temperature in vlažnost, ki so posledica bližine morja in naravne pregrade, ki jo tvori gorska veriga Aire-Candeeiros-Montejunto, ki poteka od severa proti jugu vzporedno z obalo.

Skupina Pink ima tudi druge kakovostne in organoleptične značilnosti, ki jih je mogoče pripisati posebnim okoljskim razmeram na geografskem območju. Za to skupino jabolk so značilni zelo čvrsto in hrustljavo sadno meso, zelo izrazita temno rožnata barva, močna aroma, vidne lenticele na koži in kompaktna mrežavost v peceljni jamici.

Sorte skupine Pink so dobro prilagojene geografskemu območju in bogato obrodijo.

Poleg celega, svežega sadeža se glede na nove zahteve potrošnikov proizvod lahko prodaja cel (neolupljen ali olupljen) ali v kosih (neolupljenih ali olupljenih). Jabolka se lupijo in režejo z mehanskimi postopki.

3.2 Geografsko območje

Geografsko območje je bilo razširjeno tako, da vključuje občine Peniche, Lourinhã, Torres Vedras, Bombarral, Cadaval, Rio Maior, Marinha Grande, Batalha in Leiria, ker:

— so tla in podnebne razmere na območju, znanem kot Coutos de Alcobaça, podobne tistim na opredeljenem in predlaganem območju;

— imajo sadovnjaki enake značilnosti kot obstoječi;

— so jabolka kakovostna in izpolnjujejo posebne zahteve, določene v specifikaciji za jabolka z ZGO „Maçã de Alcobaça“.

Glavne kemijske in organoleptične značilnosti, ki odlikujejo jabolka „Maçã de Alcobaça“, so rezultat posebnih okoljskih razmer na geografskem območju, kjer se gojijo, nanje pa vplivata tudi bližina morja in naravna pregrada, ki jo tvori gorska veriga Aire-Candeeiros-Montejunto, ki poteka od severa proti jugu vzporedno z obalo.

Gorska veriga Aire-Candeeiros-Montejunto tvori vidno črto gora, ki poteka približno vzporedno z obalo in ločuje območje proizvodnje jabolk „Maçã de Alcobaça“ od vseh sosednjih geografskih območij.

Hidrografija se prav tako razlikuje, saj dejansko vse reke in potoki na geografskem območju tečejo proti morju. Na severu tečejo proti porečju reke Mondego, na vzhodu pa proti porečju reke Tagus.

V geološkem smislu se geografsko območje za jabolka „Maçã de Alcobaça“ razprostira vzdolž longitudinalne prelomnice, ki teče od severa proti jugu (in sledi glavni črti), kjer prevladujejo jurske formacije.

Orografija in vpliv Atlantskega oceana nikjer drugje na Portugalskem ne ustvarjata takega okolja, kot je opredeljeno geografsko območje za jabolka „Maçã de Alcobaça“.

Kombinacija bližine morja, gorske pregrade, oblakov, megle, jutranjih meglic, vlažnih noči, sonca, vlažnega zraka in tal je edinstvena tako na ravni celotne države kot tudi sosednjih območij. Rezultat vseh teh dejavnikov skupaj in ne le enega ali nekaterih so jabolka z ZGO „Maçã de Alcobaça“, katerih posebne značilnosti so dobro znane.

3.3 Označevanje

Ne glede na tržno predstavitev proizvoda morata biti na nalepki vedno navedena označba „Maçã de Alcobaça – IGP“ ali „Indicação Geográfica Protegida“ in logotip „Maçã de Alcobaça“.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (3)

„MAÇÃ DE ALCOBAÇA“

Št. ES: PT-PGI-0117-0261-7.12.2011

ZGO ( X ) ZOP ( )

1. Ime

„Maçã de Alcobaça“

2. Država članica ali tretja država

Portugalska

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Sadje skupin Casa Nova, Golden Delicious, Red Delicious, Gala, Fuji, Granny Smith, Jonagold, Reineta in Pink, proizvedeno na opredeljenem geografskem območju, je zelo čvrsto in hrustljavo ter ima visoko vsebnost sladkorja in kisline, kar mu daje sladko-kisel okus in intenzivno aromo.

Študija o hranilnih in funkcionalnih značilnostih sort „Maçã de Alcobaça“ (preglednica 1 – Almeida in Pintado, 2008) navaja visoke povprečne vrednosti za skupno vsebnost kislin. To je ključno za ravnovesje sladkorja in kisline, ki jabolkom Alcobaça daje posebno sladko-kislo aromo in okus, zaradi česar se razlikujejo od drugih jabolk.

Preglednica 1

Analizirane topne trdne snovi in titracijske kisline kultivarjev jabolk

Povprečen razpon vrednosti za sorte jabolk Topne trdne snovi (g/100 g) Titracijske kisline (g malata/100 g) 10,2–15,3 0,2–0,76

Vir: Domingos Almeida & Manuela Pintado, 2008. Caracterização nutritiva e funcional de variedades de Maçã de Alcobaça. Projecto Agro 937

Jabolka imajo tudi druge kakovostne in organoleptične značilnosti, ki so povezane s posebnimi okoljskimi razmerami na območju proizvodnje. Te značilnosti med drugim vključujejo zelo čvrsto, hrustljavo meso, temnordečo barvo rdečega in dvobarvnega sadja, močno aromo, vidne lenticele na koži in kompaktno mrežavost v peceljni jamici.

Jabolka Alcobaça se lahko tržijo:

(a) cela (neolupljena ali olupljena) in

(b) v kosih (neolupljena ali olupljena).

3.3 Surovine (samo za predelane proizvode)

Ni relevantno.

3.4 Krma (samo za proizvode živalskega izvora)

Ni relevantno.

3.5 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje jabolk „Maçã de Alcobaça“, tj. od nasaditve sadovnjaka do obiranja sadja, potekajo na opredeljenem geografskem območju.

3.6 Posebna pravila za rezanje, ribanje, pakiranje itn.

Jabolka se poberejo v fazi zrelosti, pri kateri lahko nadalje zorijo in se shranijo v hladno okolje pod ustreznimi pogoji; ko se poberejo in prepeljejo v skladišče ali center za pakiranje, se ne zapakirajo vsa; opravijo se preverjanja vseh postopkov in evidenc, ki omogočajo sledljivost do vira.

Pri drugih oblikah tržne predstavitve morajo biti izpolnjene vse obvezne zahteve za nepredelana jabolka, razen v zvezi z velikostjo in razredom.

Pri pranju, rezanju in pakiranju se ne smejo spremeniti značilnosti nepredelanih jabolk „Maçã de Alcobaça“, tako da se serije olupljenih ali razrezanih jabolk, ki ne izpolnjujejo določenih zahtev, zavrnejo. Jabolka se operejo cela in nerazrezana, da se ne spremenijo značilnosti nepredelanega proizvoda.

Za zmanjšanje oksidacije morajo lupljenje, rezanje in pakiranje potekati v ohlajenem okolju. Jabolka morajo biti pakirana v embalaži iz posebne folije, ki preprečuje dovajanje in uhajanje zraka, pri čemer se nato uvede spremenjeno okolje, tj. z manj kisika. Proizvod je nato treba pripraviti za prodajo, shranjevanje in prevoz v ohlajenem okolju.

3.7 Posebna pravila za označevanje

Poleg obveznega besedila, ki je določeno z zakonom, mora biti na nalepki tudi naslednje besedilo:

(a) Maçã de Alcobaça – IGP ali Indicação Geográfica Protegida;

(b) logotip „Maçã de Alcobaça“:

4. Jedrnata opredelitev geografskega območja

V upravnem smislu opredeljeno geografsko območje zajema občine Alcobaça, Batalha, Bombarral, Cadaval, Caldas da Rainha, Leiria, Lourinhã, Marinha Grande, Nazaré, Óbidos, Peniche, Porto de Mós, Rio Maior in Torres Vedras.

5. Povezava z geografskim območjem

5.1 Značilnosti geografskega območja

Območje proizvodnje jabolk „Maçã de Alcobaça“ leži približno med gorovjem Serra dos Candeeiros in morjem, kar je ustvarilo posebno mikroklimo. Ta mikroklima in primerna tla ustvarjajo razmere, ki so primerne za gojenje jabolk z vrhunsko organoleptično kakovostjo in posebnimi značilnostmi, zaradi katerih se razlikujejo od jabolk, ki se gojijo v drugih regijah.

Fizična geografija območja je raznolika in zato posebna mikroklima vpliva na te sorte jabolk tako, da se te tam obnašajo drugače. Ker je območje v bližini Atlantskega oceana, so temperature stalne (povprečna dnevna temperatura je okoli 15 °C). V bližini Serra dos Candeeiros v okrožju Alcobaça letna povprečna količina padavin znaša 600 mm do 900 mm. Na vlažnost zraka vplivajo bližina morja in pretežno severni do severozahodni vetrovi, povprečna letna vrednost pa znaša 80 %. Kljub vplivu sredozemskega podnebja je sonca zaradi oblačnosti manj, pri čemer povprečno število sončnih ur znaša 2 400 do 2 500.

Mikroklima, posebej značilna za to območje, vpliva na dobro rast teh sort jabolk in drugačno uspevanje.

5.2 Posebnosti proizvoda

Opisane sorte jabolk, ki se gojijo na opredeljenem geografskem območju, so zelo čvrste in hrustljave ter imajo visoko vsebnost sladkorja in kisline, kar jim daje poseben sladko-kisel okus in intenzivno aromo.

Pri primerjanju referenčnih vrednosti jabolk iz preglednic, ki jih je objavil Instituto Ricardo Jorge (preglednica 2 – INSA, 2006), povprečne vrednosti iz študije o hranilnih in funkcionalnih značilnostih sort jabolk „Maçã de Alcobaça“ (preglednica 1 – Almeida in Pintado, 2008) kažejo izrazite razlike v skupni vsebnosti kislin (skoraj dvojna).

Preglednica 2

Hranilna sestava jabolk

Jabolko Energija (kcal/100 g) Voda (g/100 g) Vlaknine (g/100 g) Ogljikovi hidrati (g/100 g) Organske kisline (g/100 g) Beljakovine (g/100 g) Maščobe (g/100 g) Pepel (g/100 g) 57 82,9 2,1 13,6 0,20 0,2 0,5 0,32

Vir: INSA (2006)

Študija z naslovom Caracterização nutritiva e funcional de variedades de Maçã de Alcobaça med drugim navaja hranilno sestavo jabolk „Maçã de Alcobaça“ (preglednica 3). Vrednosti iz preglednice 3 kažejo, da so povprečne vrednosti ogljikovih hidratov in beljakovin jabolk „Maçã de Alcobaça“ višje od vrednosti večine drugih jabolk iz preglednice Tabela da Composição de Alimentos, ki jo je objavil Instituto Nacional de Saúde Dr. Ricardo Jorge (preglednica 1 – INSA, 2006).

Preglednica 3

Hranilna sestava nekaterih sort jabolk Alcobaça. Vrednosti se nanašajo na svežo težo užitnega dela sadja (koža in meso)

Povprečje Energija (kcal/100 g) Voda (g/100 g) Vlaknine (g/100 g) Ogljikovi hidrati (g/100 g) Beljakovine (g/100 g) Maščobe (g/100 g) Pepel (g/100 g) 52,7 84,5 2,1 14,9 0,37 0,10 0,22

Vir: Domingos Almeida & Manuela Pintado, 2008. Caracterização nutritiva e funcional de variedades de Maçã de Alcobaça. Projecto Agro 937

5.3 Vzročna povezava med geografskim okoljem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Ne glede na genetske (Iglesias et al., 2008; 2012) in ekofiziološke (Gonzalez-Talice et al., 2013) dejavnike, ki vplivajo na kakovost in organoleptične značilnosti jabolk „Maçã de Alcobaça“, zlasti kar zadeva barvo in aromo, pa ni mogoče zanemariti pomena okoljskih razmer, zlasti temperatur in vlažnosti.

Posebne temperature in vlažnost, ki so posledica bližine morja in gorske verige Aire-Candeeiros-Montejunto, ki poteka od severa proti jugu in vzporedno z obalo, določajo hranilno sestavo jabolk „Maçã de Alcobaça“, ki imajo večjo svežost in so sočnejša ter se po teh značilnostih razlikujejo od drugih jabolk.

Jabolka so status ZGO dobila na podlagi izrazite kakovosti ter velikega ugleda, ki ga imajo na trgu že več stoletij.

Območje proizvodnje jabolk „Maçã de Alcobaça“ se ujema z območjem, ki je nekoč imenovalo Coutos de Alcobaça. Območje je bilo prvotno razmejeno v 12. in 13. stoletju iz političnih vzrokov, dokazi pa kažejo, da se je raztezalo še dlje na jug.

Tako so menihi prevzeli zemljo, ki je bila primerna za kmetovanje in se ujema z območjem, na katerem se jabolka gojijo danes.

Sadjarstvo, zlasti gojenje jabolk, je postalo pomembna dejavnost. V preteklosti, ko je bilo sladic malo, so se jabolka uživala kot posladek po obilnih obrokih. Raziskovalec M. Vieira Natividade je zapisal, da so „menihi za sadna drevesa vedno lepo skrbeli“.

Jabolka iz regije Alcobaça so postala znana zaradi organoleptičnih značilnosti: „Zaradi naslednjih lastnosti so bila nekaj posebnega: postopen prehod s sladkosti na kislost prek številnih raznolikih odtenkov; čudovit vonj, prelepa živa barva […]“ (Natividade, M. V.; 1912 – Frutas d’Alcobaça).

M. Vieira Natividade je med drugim zapisal: „Obstajalo je toliko sadovnjakov z jablanami, da še danes v regiji Alcobaça sadje pomeni jabolko in sadovnjak pomeni sadovnjak z jablanami.“

Sklic na objavo specifikacije proizvoda

(Člen 5(7) Uredbe (ES) št. 510/2006 (4))

http://www.dgadr.mamaot.pt/images/docs/val/dop_igp_etg/Valor/CE_Maca_Alcobaca_Nov2013.pdf

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Nadomeščena z Uredbo (EU) št. 1151/2012.

(4) Glej opombo 3.